CELEX: 32011R0602
Language: lt
Date: 2011-06-20 00:00:00
Title: 2011 m. birželio 20 d. Komisijos įgyvendinimo reglamentas (ES) Nr. 602/2011 dėl tam tikrų prekių klasifikavimo Kombinuotojoje nomenklatūroje

23.6.2011   
            
            
               LT
            
            
               Europos Sąjungos oficialusis leidinys
            
            
               L 163/8
            
         KOMISIJOS ĮGYVENDINIMO REGLAMENTAS (ES) Nr. 602/2011
   2011 m. birželio 20 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu.
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius.
            
         
               (3)
            
            
               Laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant KN kodus, nurodytus 2 skiltyje, remiantis 3 skiltyje išdėstytais motyvais.
            
         
               (4)
            
            
               Reikėtų numatyti, kad valstybių narių muitinių pateikta privalomąja tarifine informacija dėl prekių klasifikavimo Kombinuotojoje nomenklatūroje, neatitinkančia šio reglamento nuostatų, jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje.
            
         
               (5)
            
            
               Šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytą KN kodą.
   2 straipsnis
   Valstybių narių muitinių pateikta privalomąja tarifine informacija, neatitinkančia šio reglamento nuostatų, dar galima remtis tris mėnesius, vadovaujantis Reglamento (EEB) Nr. 2913/92 12 straipsnio 6 dalimi.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. birželio 20 d.
      
         
            Komisijos vardu, Pirmininko vardu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Gaminys, sudarytas iš varžto su poveržle, pleištinio inkaro ir veržlės. Visos gaminį sudarančios dalys pagamintos iš nerūdijančiojo plieno.
                  Varžto galvutė šešiakampė, jis yra 55 mm ilgio, su ištisiniu sriegiu per visą ilgį, o atsparumas tempimui 490 Mpa.
                  Pleištinio inkaro ilgis 42 mm, o išorinis skersmuo, kol inkaras neišskleistas, – 10 mm. Jis yra be sriegių.
                  Gaminys naudojamas dirbiniams tvirtinti prie kieto pagrindo, pvz., betono sienos; pirmiausia į išgręžtą skylę įkalamas pleištinis inkaras su veržle viduje, o po to įstatomas ir užveržiamas varžtas. Veržiant varžtą veržlė, slinkdama link varžto galvutės, išskleidžia pleištinį inkarą ir dirbinys tvirtai pritvirtinamas prie kieto pagrindo.
               
               
                  7318 19 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis bei KN kodus 7318 ir 7318 19 00 atitinkančiais prekių aprašymais.
                  Gaminys nėra sudėtinė prekė, kaip nurodyta 3 bendrosios aiškinimo taisyklės b punkte, nes pavieniai komponentai kartu sudaro naują atskirą prekę – skėstakaištį varžtą. Todėl gaminys neklasifikuotinas pagal komponentą, kuris jam suteikia esminį požymį.
                  Gaminys neklasifikuotinas kaip varžtas su veržlėmis ir poveržlėmis arba be jų ir nepriskirtinas 7318 15 pozicijai, nes pleištinis inkaras nėra veržlė ar poveržlė.
                  Todėl, atsižvelgiant į charakteristikas, jis klasifikuotinas kaip kiti gaminiai su sriegiais priskiriant KN kodą 7318 19 00.